बजाज ऑटो के मुनाफे में 20 प्रतिशत की बढ़ोतरी  
बजाज ऑटो को पहली तिमाही में 711.06 करोड़ का शुद्ध मुनाफा हुआ जो कि पिछले वर्ष की इसी अवधि के मुकाबले 20.48 प्रतिशत अधिक है।
बजाज ऑटो लि. को 30 जून 2011 को समाप्त पहली तिमाही में 711.06 करोड़ रुपये का शुद्ध मुनाफा हुआ जो कि पिछले वर्ष की इसी अवधि के मुकाबले 20.48 प्रतिशत अधिक है। कंपनी ने एक बयान में यह जानकारी दी है। कंपनी को गत वर्ष इसी अवधि में 590.15 करोड़ रुपये का शुद्ध मुनाफा हुआ था। आलोच्य अवधि के दौरान कंपनी की एकल आधार पर शुद्ध बिक्री 4,586.91 करोड़ रुपये रही जो कि पिछले साल की इसी अवधि के 3,737.29 करोड़ रुपये के मुकाबले 22.73 प्रतिशत अधिक है। इस दौरान कंपनी ने 9,63,051 मोटरसाइकिलें बेचीं जो कि पिछले साल की इसी अवधि के 8,28,391 मोटरसाइकिलों के मुकाबले 16 प्रतिशत अधिक है। कंपनी ने कहा कि इस दौरान उसने 1,29,764 वाणिज्यिक वाहन बेचीं जो कि पिछले साल की इसी अवधि के 99,918 वाहन के मुकाबले 30 प्रतिशत अधिक है।